kaerle etc. doen $$$ te wetene allen luyden nu ende naemaels
wesende dat wy ontfangen hebben de oetmoedige supplicatie van jan
van meldert oudt ontrent xxiij jaeren wettich zoene wylen meesteren
jacops van meldert wesende sonder jactancie te spreken een jonck geselle
van eeren hebbende met eenen yegelyck in peyse ende vrede geleeft sonder
befaemt te zyne van yemande lichtelyck te iniurieren of te evelen van
zynen lyve hebbende ons wel ende getrouwelyck gedient gehadt in
diversche reysen ende voiaigen inhoudende hoe dat des anderen daechs $
bruessels kermisse anno xxxvij hy suppliant gielis ende jacop van meldert
zyne brueders ende jan vits wesende altsamen te peerde ende in meyninge
te rydene nae mechelen zyn naeder noenen gecomen buyten deser voirs.
stadt ende comende buyten der coelscher poorten aldaer nae geroepen zyn
by zekere gesellen drinckende in zekere herberge geheeten gaesbeke
om eens te drincken hebben aldaer te peerde gedroncken gehadt ende
ewat gedroncken hebbende is gebeurt dat die voirs. suppliant jacob zynen
brueder ende de voirs. jan vits zyn tsamen voere gereist ende is de voirs.
gielis met zynen peerde wat achter gebleven ende corts daer nae gevolg$
ende by hen commende op oft ontrent der straeten loopende nae traepvelt
heeft de voirs. gielis henluyden geseeght gehadt dese of gelycke woirden
in substantien ziet ghinder es een die my heeft willen duer steken met zynder hellebaerde ende $
hadde myn peert nyet rasch geweest hy soude my en myn peert duersteken
hebben daer ic myns weeghs come rydende twelc aenhoirende de suppliant
ende zyne voirs. bruedere ende van tgene des voirs. es zeere gecommoveert
wesende ende hen bloet verwermt zynde zyn metten voirs. janne vits
ende gielise hueren bruedere wederomme gekeert ende gereden naeden voirs.
persoen om te weten wye hij waere maer is die voirs. jacop wat voere
gereden alleene ende by hem commende heeft de selve persoen de welcke is
geweest wylen daneel tserclaes bastaert of natuerlyck zoene wylen
wencelyn tserclaes ter stont zyne hellebaerde gevelt gehadt opten
voirs. jacoppen dwelck ziende de voirs. jacop is hem innegereeden ende
heeft hem zyn hellebaerde afgewonnen gehadt ende drye of vier stoten
gegeven gehadt op zyn hooft metten appel van zynen deghen dwelc den
voirs. suppliant aenmerckende ende hoirende dat de voirs. daneel den voirs.
jacop zynen bruedere grootelyck iniurierende heetende hem te zyne eenen
dootslagere ende ballinck van bruessele ende beduchtende dat hy zynen
brueder metter voirs. hellebaerde hadde mogen evelen ende alsoe oyc?
van bloeyde ontsteken ende verwermt zynde te meer want hy $$$
te voeren hadde mit zynder hellebaerden willen evelen ende duer ryden den
voirs. gielisen zynen bruedere heeft hem met zynen langen messe eenen
houw gegeven gehadt boven in zyn hooft naeden welcken de voirs. jan
vits is int bescheet gegaen ende heeft den voirs. daneele geleyt tot
voerby de voirs. herberge ende den selven aldaer vermaect zynde is
de selve ende vermaect zynde is de selve daneel alsoe van daer $
te voete gegaen nae huys tot vilvorden aldaer oft daerontrent hy
woenachtich was nyet wetene de selve suppliant dat de selve daneel eenige
lettelycke quetsueren ontfangen hadde gehadt ende binnen drye of vier dagen
hier nae is de suppliant metten voirs. jacoppe zynen bruedere gereyst geweest in
onse armee voer saintpoel ende daerontrent ende ons aldaer wel ende getruwelyc
gedient gehadt ende nae desen soe heeft hem de voirs. daneel zoe de suppliant
verstaen heeft doen cureren by eenen chirurgyn woenende in onser stadt van
vilvorden voirs. den tyt van een maent geduerende ende binnen middelen tyde
gegaen ende gestaen achter straeten ende is daernae gecommen van levende
lyve ter doot ende aflivich zynde heeft hem de voirs. chirurgyn hem zyn
beckeneel van zynen hoode open gesneden gehadt presumerende dat den
voirs. houw sulc nyet en was gelyck waerechtich is dat hy daer af
zoude hebben gestorven gehadt ende alsdoen bevonden dat hy nyet en was
gestorven vanden voirs. houwe oft wonde ende dat hy daer af wel soude
hebben genesen gehadt en hadden dandere bluetssen gedaen die hy in
zyn hoot ende beckeneel hadde ende die alsoe die voirs. chirurgyn
vercleert gingen duer dbeckeneel ende dat hy alsoe principaelyck
is gestorven vanden voirs. bluetssen ende hoewel den voirs.suppliant
tvoirs. tfeyt voer alsoe vele hy daeraf is handadich geweest zeer
hertelyck leet is ende daer af ons oft onsen procureur generael in brabant geerne
satisfactie ende beternisse zoude doen mits dat de voirs. daneel natuerlyck
was nyettemin de suppliant beduchtende rigeur ende strangheyt van
iusticien heeft hem yesindert geabsenteert buyten onsen voirs. lande van
brabant aldaer hy nyet en zoude dorren wederkeren ten waere dat
onse gracie ende genade hem hier op worde verleent ende geextendeert
alsoe hy suppliant seeght ons daerom oetmoedelyck biddende waerom
soe eest dat wy desen aengesien geneycht wesende ter beden des
voirs. jans van meldert suppliant ende willende hem in dit stucke
prefereren gracie ende misericordie voer strangheyt ende rigueur van
iusticien hebben den selven suppliant inden gevalle als boven quytgeschonden
geremitteert ende vergeven schelden quyte remitteren ende vergeven uuyt
zunderlinge gracien by desen onsen brieve tfeyt ende dootslach boven
geruert mitgaders alle offensie ende bruecke corporele ende criminele
daer inne hy ter causen voirscreven mits dat daer aen cleven mach tegen
ons ende iusticie mesdaen ende mesbruyct mach hebben ende
hebben hem daer af wedergestelt ende gerestitueert stellen weder ende
restitueren tot zynen goeden naeme fame ende geruchte in onsen voirs.
lande ende hertoochdomme van brabant ende allen anderen onsen landen ende
heerlicheyden ende tot zynen onverbeurden goeden indien hy ennige
onder ons heeft gelyck ende in alder manieren soe hy was voer de
toecompst vanden voirs. feyte imponerende hier op een eeuwych
gezwych onsen procureur generael in brabant ende anderen allen anderen
onsen iusticieren ende officieren wie zy zyn satisfactie ende beternisse
eerst ende voeral gedaen der partien geinteresseerde indyen die noch nyet
gedaen en zij ende ennige daer toe staet civilyck alleenlyck behoudelyc
dat de voirs. suppliant gehouden sal zyn tvoirs.feyt tegen ons te beteren
civilyck naer gelegentheyt vanden saken ende faculteyt van zynen goeden
met oyc te betalen de costen van iusticien hieromme alreede gedaen ende
te doene allet ter taxatien ende moderatien van onsen lieven ende getruwen
den cancellier ende luyden van onsen raede in brabant die wy daertoe
gecommitteert hebben ende committeren mits by desen ontbieden daerom ende
bevelen den selven onsen cancellier ende raedsluyden dat voer hen geroepen
die gene die daerom behoiren geroepen te zyne zy procederen en wel ende
duechdelyck ter verificatie ende interinemente van desen ende totter taxatie
ende moderatie vanden voirs. amende ende costen alsoe zy sullen bevinden
behoirende welck interinemente de voirs. suppliant gehouden sal zyn te
versuecken ende hem in persoen te presenteren in onsen voirs. rade binnen
eenen jaere naestcomende op de pene van te verbueren deffect van desen
ende dat gedaen ende de selve civile boete ende costen van iusticien
getaxeert ende betaelt zynde in handen vanden genen dien dat
behoiren sal zy onse voirs.procureur generael in brabant onse
amptman van bruessele ende alle andere onse rechteren iusticieren
officieren ende ondersaten iegewoirdich ende toecommende dien
dat aengaen sal mogen huere stedehouderen ende een yegelyck van
hen besundere soe hem toebehoiren sal doen laeten ende gedoogen
den voirs. suppliant van deser onser iegewoirdiger gracien remissien
ende pardoene ende van allen den inhouden van desen inder vuegen
ende manieren voere verhaelt rustelyck vredelyck volmmelyc
ende eeuwelyck genyeten ende gebruycken sonder hem daer inne
te doene noch te laten geschieden nu noch in toecomende tyden enich
hinder letsel oft moyenisse aen lyve noch aen goeden ter contrarien
maer indyen zyn lyf oft ennige van zynen goeden daeromme
gevangen becommert oft belet waeren dat zy die setten ende
stellen oft doen setten ende stellen tot geheelder ende volcommender
delivrancie want ons alsoe gelieft ende ten eynde dat dit
vast ende gestadich blyve teeuwygen dagen soe hebben wy
onsen zegel hier aen doen hangen behoudelyck in anderen
dingen onsen rechte ende eenen yegelyck anderen dessyns gegeven in onsen stadt van bruessele inde maent van novembri int jaer ons heeren duysent vyfhondert
ende achtendertich van onsen keyserycke txixe ende van onsen rycken van
castillien ende andere txxiije aldus stont gescreven op te plycke by den
keyser in zynen rade boudewyns noch stont gescreven opte zelve
plycke visa etc.
ghecollationneert tegens
doriginale brieven by my
de cock
met zynder hellebaerde
sy her af verantwordt
byden ontfanger vanden
exployten